Kaapstad wil appèlhof toe oor grondbesettings‘n Sinkhuisie wat deur grondbesetters opgerig is. (Argieffoto) Die Stad Kaapstad oorweeg dit om die appèlhof te nader nadat regters Shehnaz Meer en Rosheni Allie die stad se aansoek om verlof tot appèl teen ŉ vroeëre hofbeslissing oor grondbesettings van die hand gewys het. Die Menseregtekommissie (MRK) en die EFF het die stad hof toe gesleep oor die kwessie waarna die hof die metro verbied het om enige nedersettings te verwoes of mense van grond af te sit terwyl die land in ŉ nasionale ramptoestand is – tensy hy ŉ hofbevel bekom. Indien sodanige uitsetting wel ingevolge ŉ hofbevel gedoen word, moet dit só gedoen word dat die waardigheid van die geraakte mense gerespekteer en hul besittings beskerm word. Die hof het die stad voorts beveel om boumateriaal terug te lewer, asook om R2 000 aan elke geraakte persoon te betaal. Die stad se aansoek om verlof tot appèl teen die uitspraak is Donderdag van die hand gewys. “Ons kan bloot nie duld dat onregmatige grondbesettings die stad oorneem ná die hooggeregshof se bevel wat die stad dwing om ŉ hofbevel om onbewoonde strukture, met ander woorde strukture wat nie as huise beskou word nie, af te breek nie,” het Dan Plato, burgemeester van Kaapstad, gesê. Plato sê die reg tot teen-spoliasie is belangrik vir die stad se pogings om sy grond te beskerm. Tyd speel ŉ groot rol wanneer onbewoonde strukture sonder ŉ hofbevel en ingevolge gemenereg tydens grondbesettings verwyder word, veral wanneer die georganiseerde aard van grondbesettings in ag geneem word. Vir uitsettings en die afbreek van bewoonde strukture word hofbevele ingevolge die Wet op die Voorkoming van Onwettige Uitsetting en Onregmatige Besetting van Grond (PIE) bekom. Die MRK se hoofaansoek word aanstaande week aangehoor en vra die hof om teen-spoliasie onregmatig te laat verklaar, asook dat die gemenereg daaroor gewysig moet word. “Dié gevaarlike presedent gaan nie net ŉ ernstige uitwerking op die stad se vermoë hê om openbare grond te beskerm nie, maar ook op die regte van enige grondeienaar om dit te doen,” het Plato gesê. Hy het gesê die stad gaan nou begin voorberei om die appèlhof te petisioneer. Hy sê nes alle ander stede in die land het Kaapstad ŉ teen-grondbesettingseenheid wat in die stad se geval jaarliks 15 000 onwettig geboude strukture moet hanteer. Plato sê weens die onhoudbare wetgewing oor die ramptoestand wat steeds geld en ook ŉ uitwerking op onwettige besettings het, asook weens die uitspraak in die saak, is duisende strukture reeds opgerig waaraan die stad tot dusver niks kon doen nie. “Die ekonomiese uitwerking gaan die verwoestendste vir die armstes wees wat nie net die kans op regmatige behuisingsgeleenthede gaan verloor nie, maar ook op die stad se dienste wat hy weens die onwettige grondbesettings verhoed word om te lewer.”